Hare waai oor president se buitensporige haarrekening | Maroela Media
Francois Hollande, president van Frankryk, tydens Bastilledag in Parys, Frankryk (14 July 2016) Foto: AP Photo/Francois Mori
Die ongewilde sosialistiese leier, wat verkies is op 'n populistiese mandaat dat hy superrykes sou belas, is gewikkel in 'n vernederende skandaal oor buitensporige haarsorg wat kritici #Coiffeurgate noem.
Hollande moes Donderdag die skandaal in sy tradisionele Bastilledag-toespraak, wat op televisie uitgesaai word, aanspreek. Hollande het gehoop om dié oomblik te gebruik om veld te wen voor Frankryk se volgende verkiesing in Mei.
Hollande het die uitgawes aan sy presidensiële barbier verdedig en die nasie gesê sedert hy in 2012 as 'n selfgestileerde "Monsieur Normal" aangestel is en as 'n strydvegter vir armes, het hy sy eie salaris met 30% gesny, die Elysee-paleisbegroting met €9 miljoen verminder en sy personeel met 10% verminder.
"Jy kan my oor enigiets nader, maar nie hieroor nie," het hy gesê, duidelik ongemaklik met die onderwerp.
Die president het gesê hy is nie verantwoordelik vir die reëlings rondom sy haarsorg nie. "Wat betref die haarkapper se kostes, het ons eksterne kontrakteurs gebruik."
Kritici het egter hul verbasing uitgespreek dat 'n leier, wie se hare al hoe dunner raak, soveel per maand aan stilering kan spandeer, wanneer 'n luukse haarstilering vir mans in Parys ongeveer €50 kos.
Daar was nie enige aanduiding of die geld vir haarproppe of ander chirurgiese haarprosedures aangewend is nie.
Teenstanders het ook daarop gewys dat Hollande juis verkies is oor sy uitlatings soos "Ek hou nie van die rykes nie", in skerp teenstelling met sy konserwatiewe voorganger, Nicolas Sarkozy, wat van uitspattige juwele en luukse restaurante gehou het.
Hollande se haarkapperrekening kom ook te midde van 'n week waar die president die land se verdelende arbeidswetgewing wou verdedig wat reeds tot weke lange stakings gelei het. Die nuwe wette maak dit makliker om werknemers aan te stel en af te dank en 'n normale werksweek langer te maak.
Franse media het bereken Hollande se maandelikse instandhouding vir sy hare is ongeveer vier keer meer as 'n gemiddelde Franse werknemer se salaris.
Wil nou nie spog nie maar ek het meer hare op my rug as die ou op sy kop!
Ten minste lyk sy hare netjieser as Boris of Donald s'n….
Beslis, hy en z vestaan mekaar mooi!!!
Shucks mense, moenie dat ons prez hiervan hoor nie!! Hy kan dalk net dieselfde kontrakteurs na Nkandla ontbied! Die R/Euro is juis so sleg!